LV Eiropas Savienības Oficiālais Vēstnesis C 70/10

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 70/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

IDIAZABAL

EK Nr.: ES-PDO-0217-01160 – 20.9.2013.

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—

☒

—

☒

—

☐

—

☒

—

☒

—

☐

—

☒

—

☒

—

☒

2. Grozījuma(-u) veids

—

☐

—

☒

—

☐

—

☐

3. Grozījums(-i)

3.1. Produkta nosaukums

Svītrota diakritiskā zīme, kas atradās virs nosaukuma Idiazabal otrā “a” burta, lai šis nosaukums būtu vienāds ar attiecīgās pašvaldības oficiālo nosaukumu. Idiazabal ir basku valodas vārds, un basku valodā šādas diakritiskās zīmes nelieto.

3.2. Apraksts

Maksimālais svars no 3 kg palielināts līdz 3,5 kg. Saglabāts esošais 1 kg minimālais svars, taču ieviesta ± 10 % liela pielaide. Arī rituļa augstums saglabāts esošajās 8–12 cm robežās, taču paredzēta ± 0,5 cm liela pielaide gan attiecībā uz minimālo, gan maksimālo robežu.

Nepieciešamība palielināt produkta maksimālo svaru, kā arī paredzēt pielaides rituļa augstumam un svaram izriet no šā siera tradicionālās gatavošanas metodes; konkrēti, piena recekļa maisīšanu un tai sekojošo masas sagraizīšanu, lai iepildītu to veidnēs, kā arī sablīvēšanu pirms presēšanas pilnībā veic ar rokām, tādēļ ir grūti precīzi paredzēt gatavā produkta svaru un augstumu.

Turklāt siera nogatavināšanas posmā rituļa svars un augstums var samazināties.

Teksts papildināts ar sīku izskata, konsistences un vienotu smaržas un garšas īpašību organoleptisku aprakstu.

3.3. Izcelsmes apliecinājums

Šajā punktā sīkāk precizēti elementi, kas pierāda siera izcelsmi attiecīgajā ražošanas apgabalā. Pirmajā daļā aprakstīta to uzņēmēju reģistru sistēma un prasības, kādām jāatbilst visām juridiskajām personām, kas piedalās Idiazabal siera gatavošanā: saimniecībām, piena savākšanas centriem un sierotavām. Otrajā daļā izklāstīta izsekojamības sistēma, aprakstot posmus no piena iegūšanas līdz siera nogatavināšanai, tādējādi garantējot produkta izcelsmi.

3.4. Ražošanas metode

Izejviela, no kuras gatavo Idiazabal sieru, ir Latxa un Carranzana šķirnes aitu svaigpiens bez jebkādas apstrādes. Piena kā izejvielas normalizācija un tā sastāvdaļu īpašību mainīšana Idiazabal siera gatavošanā nekad nav praktizētas; tomēr, ņemot vērā to, ka šāda prakse piena pārstrādes rūpniecībā arvien vairāk izplatās tehnoloģiskās attīstības dēļ, norādīts, ka minētie apstrādes paņēmieni nav atļauti. Turklāt, lai saglabātu produkta kvalitāti un tā dabisko raksturu, izslēgta iespēja lietot jebkādu piedevu, izņemot pienskābes baktēriju ieraugu, lizocīmu, himozīnu un sāli.

Attiecībā uz siera gatavošanas apstākļiem ir skaidri noteikts siera masas notecināšanas un uzsildīšanas posms, tomēr ir svītrotas norādes par tā ilgumu, jo tām bija tikai orientējoša nozīme. Tā paša iemesla dēļ svītrotas norādes par presēšanas ilgumu un maksimālo un minimālo spiedienu. Šādus lielumus nav iespējams abstrakti definēt, jo tie atkarīgi no dažādiem mainīgajiem, piemēram, prešu īpašībām, siera rituļa izmēra, apkārtējās vides temperatūras vai siera pH tā presēšanas laikā.

Saskaņā ar piedevu lietošanas ierobežojumiem, norādīts, ka sālīšanu veic vienīgi ar vārāmo sāli. Tas nozīmē, ka nav atļauts izmantot piedevas, kas veicina sālījuma saglabāšanos, jo produktam jāpaliek dabiskam.

Gadiem ritot un uzkrājot zināšanas sierniecībā, apstiprinājies, ka konkrētu nosacījumu noteikšana siera susināšanai var izrādīties neproduktīva. Vajadzīgā susināšana, ko var aizstāt ar “nospiešanu”, kā arī temperatūras un mitruma uzturēšanas ilgums un apstākļi ir atkarīgi no dažādiem mainīgiem faktoriem, kā, piemēram, gadalaika, sierotavas temperatūras presēšanas laikā, siera daudzuma pagrabos u. c. Tāpēc susināšana svītrota no produkta gatavošanas noteicošo procesu apraksta.

Lielāka pieredze siera nogatavināšanā pagrabos (specifikācijas sākotnējās redakcijas sagatavošanas laikā tā bija pavisam neliela) ļāva secināt, ka noteiktās mitruma un temperatūras vērtības telpās un pagrabos bija pārspīlētas un nevajadzīgi ierobežojošas. Tāpēc noteikts, ka relatīvajam mitrumam jābūt 80–95 %, bet temperatūrai – 8–14 °C.

Precizēts, ka kūpināšanu, ja tā vajadzīga, var veikt vienīgi tā, ka produktu novieto dūmos, kas ceļas, degot dabiskai malkai. Tādā veidā tiek novērsta, piemēram, iespēja, ka tiek izmantota ar laku apstrādāta koksne, kas var negatīvi ietekmēt siera kā pārtikas produkta nekaitīgumu.

3.5. Marķēšana

Sīkāk aprakstītas tirdzniecībā izmantojamās etiķetes un kontroletiķetes, ar kurām identificē Idiazabal sieru gan veselos rituļos, gan gabalos. Turklāt teksts papildināts ar jaunu elementu, lai garantētu siera autentiskumu un pareizu identifikāciju: kazeīna plāksnīte ar sērijas apzīmējumu un numuru katram siera ritulim.

Valsts prasības

Šis punkts no specifikācijas ir svītrots saskaņā ar to, kas noteikts 7. pantā Regulā (ES) Nr. 1151/2012.

3.6. Citur

Norādīts, ka pamatotu, ar kvalitāti un izsekojamību saistītu iemeslu dēļ un saskaņā ar vienotā dokumenta 3.6. punktu griešanai un iepakošanai jānoris izcelsmes apgabalā.

Turklāt labotas kļūdas, kas bija ieviesušās ar ACVN Idiazabal apzīmētā produkta specifikācijas sākotnējā redakcijā.

Punktā par ģeogrāfisko apgabalu labotas kļūdainās koordinātas attiecībā pret Griničas meridiānu. Produkta ražošanas un gatavošanas ģeogrāfiskais apgabals pēc koordinātām atrodas starp 43° 27′ un 41° 54′ ziemeļu platumu un 1° 05′ un 3° 37′ rietumu garumu. Sākotnējā specifikācijā kļūdas dēļ bija norādīts austrumu garums.

Specifikācijas 2.c) punkta pēdējā teikumā par saikni labots šķirnes nosaukuma Latxa izlaidums; tagad teikums lasāms šādi: “Vidusjūras apgabala iekšzemes klimats raksturīgs Rioja Alavesa un Ribera Navarra apgabalam, kuros Latxa šķirnes aitu audzēšana ir maz izplatīta”.

Turklāt, lai norādītu vienu no izejvielas ražošanā izmantojamajām aitu šķirnēm, lietots nosaukums Latxa, ar ko aizstāj nosaukumu Lacha, kurš bija iepriekšējā specifikācijas redakcijā. Tam par iemeslu ir tas, ka basku valodas vārds Latxa ir šīs aitu šķirnes oficiālais nosaukums saskaņā ar Spānijas Oficiālo lopkopības dzīvnieku šķirņu katalogu [Catálogo Oficial de Razas de Ganado de España] (I pielikums Karaļa 2008. gada 26. decembra Dekrētā Nr. 2129/2008, ar ko izveido valsts programmu lopkopībā audzējamo dzīvnieku šķirņu saglabāšanai, uzlabošanai un izkopšanai).

Attiecībā uz specifikācijas F punktu – Iestādes vai struktūras, kuras pārbauda atbilstību produkta specifikācijai –

ierosināta šāda redakcija:

“Ar ACVN Idiazabal apzīmētā produkta specifikācijā izklāstīto nosacījumu ievērošanas pārbaude ir Lauksaimniecības, pārtikas un vides ministrijas Pārtikas rūpniecības ģenerāldirekcijas kompetencē.”

Pamatojums: kompetentā iestāde, kas izraudzīta pārbaužu veikšanai, ir Lauksaimniecības, pārtikas un vides ministrijas Pārtikas rūpniecības ģenerāldirekcija.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

IDIAZABAL

EK Nr.: ES-PDO-0217-01160 – 20.9.2013.

AĢIN ( ) ACVN ( X )

1. Nosaukums

Idiazabal

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Tā produkta apraksts, uz kuru attiecas nosaukums (1)

Idiazabal ir siers, ko gatavo vienīgi no Latxa un Carranzana šķirnes aitu svaigpiena; siera masa ir presēta un nevārīta, un tā nogatavināšana ilgst vismaz 60 dienas, tas sver vismaz 1 kg ± 10 %, tā rituļa augstums ir 8–12 ± 0,5 cm, bet diametrs – 10–30 cm; siers var būt kūpināts.

Siers pēc formas ir ritulis, ar cietu un gludu mizu, bāldzeltenā vai tumšbrūnā (ja ritulis kūpināts) krāsā. Griezuma vietā atklājas, ka siera masa ir viendabīga (krāsas un acojuma ziņā), ziloņkaula līdz salmu dzeltenā krāsā un ar nelielām neregulāras formas acīm. Pēc konsistences siers ir elastīgs un stingrs, samērā graudains. Organoleptiskajā ziņā tas izceļas ar stipri izteiktu smaržu, kas atgādina aitas pienu un glumenieka himozīnu, un ar līdzsvarotu garšu un spēcīgu aromātu, kuriem piemīt neliela sīvuma, skābenuma un, attiecīgā gadījumā, dūmojuma nianses. Tā izteiktās aromātiskās garšas nianses pēc kumosa norīšanas ilgi saglabājas mutē.

Tauku saturs šajā sierā nedrīkst būt zemāks par 45 % no sausnas; kopproteīnu saturs ir vismaz 25 % no sausnas, bet sausnas saturam sierā jābūt ne zemākam par 55 %. Produkta pH ir 4,9–5,5.

3.3. Izejvielas (tikai pārstrādātiem produktiem)

Izmanto Latxa un Carranzana šķirnes aitu svaigpienu, ko iegūst noteiktajā ģeogrāfiskajā apgabalā.

Pienam nedrīkst pievienot nekādas vielas, izņemot pienskābes baktēriju ieraugu, lizocīmu, himozīnu un sāli.

3.4. Dzīvnieku barība (tikai dzīvnieku izcelsmes produktiem)

Parasts Latxa un Carranzana šķirnes aitu audzēšanas paņēmiens ir gandrīz pastāvīga to turēšana ganībās, attiecīgi pārdzenot ganāmpulkus no zemākajiem piekaļņu apgabaliem uz augstākajiem kalnu apvidiem atkarībā no gadalaika. Tā kā dzīvnieki gandrīz visu gadu uzturas brīvā dabā, to barību ziemā veido galvenokārt mežu un zemo kalnu savvaļas augi, bet vasarā – augstkalnu ganību zāle, bet papildbarībā kūtīs tiem izēdina barības devas vai nu tad, kad ganīšanās ir apgrūtināta, vai arī tad, ja tas ieteicams fizioloģisko īpatnību dēļ attiecīgos dzīves periodos (laktācijas laikā).

3.5. Īpaši ražošanas posmi, kas jāveic noteiktajā ģeogrāfiskajā apgabalā

Gan piena iegūšanai, gan arī siera ražošanai un nogatavināšanai jānoris noteiktajā ģeogrāfiskajā apgabalā, tādēļ visi ražošanas posmi notiek apgabalā.

3.6. Īpaši noteikumi griešanai, rīvēšanai, iepakošanai u. c.

Tirdzniecībā sieru Idiazabal var piedāvāt gan veselu, gan arī sagrieztu gabalos.

Siera rituļus vai gabalus iepako tikai pēc tā nogatavināšanas, kuras minimālais ilgums ir 60 dienas.

Siera sagriešana, izņemot mazumtirdzniecībai, kā arī, vajadzības gadījumā, iepakošana veicama noteiktajā ģeogrāfiskajā apgabalā šādu divu iemeslu dēļ.

Pirmkārt, sagriezta siera gabaliem vismaz divas puses paliek bez aizsargmizas. Tādēļ, lai garantētu arī Idiazabal sieram piemītošo organoleptisko īpašību saglabāšanos arī sagrieztos gabalos, laika sprīdim starp siera sagriešanu un gabalu iepakošanu jābūt ļoti īsam.

Otrkārt, pēc sagriešanas produkta autentiskuma un izcelsmes identifikācijas zīmes var izzust. Tāpēc, lai pēc produkta sagriešanas saglabātu tā autentiskumu, to vajag sagriezt un iepakot tā izcelsmes vietā.

3.7. Īpaši noteikumi marķēšanai

Idiazabal sieram obligāti jābūt ar šādām trijām identifikācijas zīmēm:

— kazeīna plāksnītei ar sērijas apzīmējumu un numuru; šo plāksnīti, ko izdod pārvaldes struktūra, piestiprina posmā, kurā siera masu iepilda veidnēs vai presē;

— tirdzniecības etiķetēm, ko izmanto, siera rituļus laižot tirdzniecībā, un uz kurām jābūt aizsargātās cilmes vietas nosaukumam un logotipam;

— veselos rituļus vai sagrieztos siera gabalus marķē izcelsmes vietā reģistrētā sierotavā, kurā siers gatavots un nogatavināts saskaņā ar valsts tiesību aktiem;

— siera rituļiem jābūt ar kontroletiķeti, kurai ir atsevišķs sērijas apzīmējums un numurs un kura ir kodēta atkarībā no attiecīgā sertificējamā rituļa lieluma. Šai kontroletiķetei jābūt tādai, kurā ietilpst nosaukums Idiazabal un cilmes vietas nosaukuma logotips. Kontroletiķetes nosūta un kontrolē pārvaldes struktūra un ir pieejamas visiem tiem uzņēmējiem bez diskriminācijas, kuri tās pieprasa un pilda specifikācijas prasības.

4. Precīza ģeogrāfiskā apgabala definīcija

Ģeogrāfiskajā apgabalā ietilpst apvidi, kuros dabiskā kārtā audzē Latxa un Carranzana šķirnes aitas un kuri atrodas Álava, Vizcaya, Guipúzcoa un Navarra provincē, izņemot to pašvaldību teritorijas, kurās ietilpst Roncal ieleja. Apgabals atrodas Pireneju pussalas ziemeļos starp 43° 27′ un 41° 54′ ziemeļu platumu un 1° 05′ un 3° 37′ rietumu garumu, skaitot no Griničas meridiāna.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ir saglabājušās pēdas, kas liecina par to, ka Latxa un Carranzana šķirnes aitas apgabalā ganītas jau aptuveni 2200 gadu pirms mūsu ēras. Daudzo gadu gaitā šo šķirņu aitas tādā mērā pielāgojušās apgabala apstākļiem, ka ģeogrāfiskajam apgabalam raksturīgās īpašības ir kļuvušas nepieciešamas šo šķirņu pareizai izkopšanai un pārvaldībai. Ražošanas apgabals ir kalnains, ar biezokņiem aizaudzis apvidus ar sarežģītu, satiksmi apgrūtinošu reljefu, tāpēc daudzās piekalnēs un piekājēs vēl aizvien saglabājušās ganību saimniecības. Augsnes šeit ir bagātas ar augu barības elementiem, un to izskalošanos kavē klinšu daba, bet reizumis – arī kaļķakmens ieži augsnes horizontos; tās ir ļoti labas pļavu augsnes. Apgabala reljefa īpatnību dēļ klimats šeit ir dažāds: sākot no Atlantijas līdz Vidusjūras klimatam ar pārejas joslām, kuras rada kalnu grēdu veidotie šķēršļi. Hidroloģiskais tīkls reljefa dažādības un lielā nokrišņu daudzuma dēļ ir plašs un blīvs; saskatāmas divu galveno veidu nogāzes: Kantabrijas nogāze, pa kuru tek Vizcaya, Guipúzcoa un ziemeļu ieleju Álava un Navarra ūdeņi, un dienvidu nogāze, kurā ietilpst Álava, Navarra Media, un La Ribera. Augu valsts ziņā apgabals ir bagāts ar dabiskajām pļavām un ganībām. Labvēlīgi klimatiskie un augsnes apstākļi ir nodrošinājuši augtenes higrofītu un subhigrofītu augu populāciju attīstībai, kuras raksturīgas okeāna klimata ietekmē esošajai Basku Zemei [País Vasco] un Navarras ziemeļiem [Norte de Navarra].

5.2. Produkta specifika

Idiazabal siera organoleptiskās īpašības ir ļoti savdabīgas un stipri vien atšķiras no citu sieru īpašībām. Tās izpaužas produkta smaržas un garšas nianšu bagātībā; tās veiksmīgi papildina siera nelielais līdz vidēji izteiktais elastīgums un graudainums, kā arī vidēji līdz stipri izteiktais stingrums. Šim sieram ir stipra un paliekoša garša, kurā pilnīgi līdzsvarotās proporcijās jūtamas pienskābes, himozīna un grauzdējuma nianses, kas veido garšas un smaržas pamatu, kuru papildina neskaitāmas nianses, kas piešķir sieram izcili savdabīgu raksturu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Idiazabal siera gatavošanai lietotā piena specifiskās īpašības atkarīgas galvenokārt no to šķirņu aitām, kuras atļauts izmantot tā iegūšanai (Latxa un Carranzana). Šo aitu pielāgošanās noteiktajam ģeogrāfiskajam apgabalam un vēsturiskā mijiedarbības starp vidi, aitām un ganiem rada nesaraujamu saikni, ar kuru izskaidrojama lielākā daļa Idiazabal siera specifisko īpašību. Latxa un Carranzana ir piena aitu šķirnes, ļoti izturīgas un apveltītas ar savvaļas dzīvniekiem raksturīgām īpašībām, pielāgojušās basku ganību lopkopībai, kā arī izplatības apgabala reljefam un vides savdabībai.

Turklāt iemesls, kā dēļ visas šīs raksturīgās īpašības, kas ir atkarīgas no dabas vides un mainās atkarībā no gadalaika, ganību veida, klimata utt., tieši ietekmē Idiazabal siera īpašības, ir tas, ka produktu gatavo no svaigpiena bez termiskas apstrādes, jo pretējā gadījumā zustu vai mazinātos siera organoleptiskās nianses, ko šāds piens nodrošina; tādējādi tiek ievērota apgabala vēsturiskā tradīcija.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

http://www.magrama.gob.es/es/alimentacion/temas/calidad-agroalimentaria/PLIEGO_incluidas_modif_Idi_v6-5-14_tcm7-326642.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.